În luna octombrie a anului 2022, presa din România era pe jar după ce a apărut zvonul că Elon Musk urma să participe la o petrecere de Halloween la castelul Bran. Evenimentul a fost încă de la început învăluit în mister și a apărut în ochii multor oameni drept o reclamă mascată. Ovidiu Toma și-a făcut loc rapid în manipularea de atunci.
Alimentată de zvonurile și declarațiile a tot felul de personaje care au spus că l-au văzut pe Elon Musk la Bran, presa a scris nenumărate articole la acel moment. Totuși, pe lângă Elon Musk, numele unui singur român s-a aflat în multe dintre publicații: cel al lui Ovidiu Toma, CEO-ul Cryptodata.
Toate articolele care au vorbit despre Ovidiu Toma au menționat firma Cryptodata sau chiar au inclus un link către site-ul web al companiei. Având în vedere interesul crescut pentru știrea despre Elon Musk, întreaga schemă nu a fost altceva decât o mașinărie de marketing pentru Toma, care a beneficiat de reclamă gratuită pe cele mai celebre site-uri din țară.
Elon Musk a infirmat pe rețeaua sa de socializare că ar fi venit în România. Cu toate acestea, la petrecerea milionarilor a venit un apropiat al acestuia, magnatul Peter Thiel, fondatorul PayPal. Are o avere estimată la șapte miliarde de dolari și este unul dintre primii investitori ai Facebook.
În plus, Ovidiu Toma a încercat să se apropie de brandul Tesla al lui Musk, cel care produce mașini electrice. Șeful de la Cryptodata a prezentat și el un concept de mașină electrică la București în 2022, despre care, însă, nu se mai cunosc informații în prezent. Martin Eberhard, cofondatorul Tesla, a venit special în România pentru a participa la eveniment.